Residenti li kienu joqogħdu fil-bini li ġġarraf il-ġimgħa li għaddiet fi Florida, f'April li għadda kienu rċivew ittra ta' twissija dwar li l-ħsara strutturali marret għall-agħar. L-ittra kienet intbagħtet mill-Assoċjazzjoni tal-Bini. L-ittra, li kmamar tal-aħbarijiet Amerikani għandhom kopja tagħha, tgħid illi l-ħsara strutturali li ġiet irrapportata l-ewwel darba fl-2018 marret għall-agħar, u jekk ma jsirux it-tiswijiet meħtieġa s-sitwazzjoni tkompli tiggrava b'mod allarmanti. Fl-ittra kien hemm ukoll twissijiet dwar ħsara fis-saqaf kif ukoll ġie nnutat xi qsim fil-garaxxijiet taħt l-art. Ix-xogħol ta' tiswija kien stmat li jlaħħaq madwar 15-il miljun Dollaru Amerikan. Intant, diġà nfetħu kawżi legali dwar id-diżastru fatali li ħalla minn tal-inqas 12-il persuna mejta b'149 oħra għadhom irrapportati nieqsa. L-Assoċjazzjoni tal-Bini fost l-oħrajn qed tiġi akkużata b'negleġenza.